Tämä investointi näkyy jo merkittävänä edistymisenä ITERin 42 hehtaarin suuruisella laitosalueella. Suunnitelluista 39 rakennuksesta Tokamak-kompleksi nousee nopeasti; kaksi maanalaista kerrosta on saatu valmiiksi ja rakentamisessa on siirrytty maanpäällisiin kerroksiin. Tokamak-kompleksin lähistöllä 60 metrin korkuinen kokoonpanohalli, puhdistuslaitos ja laitospalvelurakennus ovat valmiita. Useiden muiden alueella sijaitsevien rakennusten, kuten kryolaitoksen ja jäähdytystornien, rakentaminen on edistynyt huomattavasti, ja useimpien jäljelle jäävien rakennusten rakentaminen on käynnistynyt viimeksi kuluneiden 18 kuukauden aikana. Kuusi sähkömuuntajaa (jotka toimittivat Yhdysvallat ja Kiina) on nyt asennettu. Intia on toimittanut kaikki kryostaatin perusosat, ja niitä hitsataan parhaillaan. Fusion for Energy -yhteisyritys on valmis aloittamaan neljän massiivisen renkaan muotoisen poloidaalikelan (halkaisijaltaan 17 ja 25 metriä) valmistuksen tähän tarkoitukseen varatussa 250 metriä pitkässä rakennuksessa.

Euratomin investointi ITERin rakentamiseen tuottaa merkittäviä hyötyjä Euroopan teollisuus- ja tutkimusyhteisölle. Fusion for Energy -yhteisyritys on tammikuun 2008 (ITER-toimien alku) ja joulukuun 2016 välisenä aikana myöntänyt kaikkialle Eurooppaan 839 sopimusta ja avustusta, joiden arvo on noin 3,8 miljardia euroa. Tästä ITER-toimiin tehdystä investoinnista on hyötynyt noin 300 yritystä, joiden joukossa on myös pk-yrityksiä, noin 20:ssä EU:n jäsenvaltiossa ja Sveitsissä ja noin 60 tutkimusorganisaatiota, jotka osallistuvat ITERin komponentteihin liittyviin huipputason T&K-, teknologia-, suunnittelu- ja valmistustoimiin. Myös ITER-organisaatio sekä ITERin muiden jäsenten hallinnointivirastot ja yritykset ovat tehneet sopimuksia eurooppalaisten yritysten kanssa niiden omien ITER-komponenttien valmistuksen tukemiseksi.

Fuusioenergian tulevaisuus toteuttamiskelpoisena energialähteenä riippuu siitä, onnistutaanko ITERin rakentamisessa ja käytössä. Jo nykyisessä rakennusvaiheessa ITERillä on myönteinen vaikutus Euroopan teollisuuteen ja pk-yrityksiin, jotka osallistuvat tässä monimutkaisessa hankkeessa tarvittavien tuhansien ainutlaatuisten teknisten komponenttien valmistukseen. Yhtenä esimerkkinä voidaan mainita, että eurooppalaisten yritysten konsortio on onnistunut valmistamaan ITERin toroidaalikenttäkelojen suprajohtimet ja käämimoduulit (winding packs). Tämä on merkittävä teknologinen edistysaskel, sillä vastaavan kokoisia käämimoduuleja ei ole valmistettu aikaisemmin.

EU:n neuvosto valtuutti heinäkuussa 2010 Euroopan komission hyväksymään Euratomin puolesta ITERin nykyisen perusuran. Se perustuu oletukseen, että ITERin rakentaminen saatetaan päätöksen niin sanotun ensimmäisen plasman myötä vuonna 2020. EU:n neuvosto vahvisti rakentamisvaiheen budjetin ylärajaksi 6,6 miljardia euroa (vuoden 2008 arvoina) vuoteen 2020 mennessä. Nämä varat kattavat myös Euratomin ”Fusion for Energy (F4E)” yhteisyrityksen hallintokustannukset. ITERin kustannukset on nähtävä suhteessa energiaunionia koskevassa strategiassa esitettyyn Euroopan energiakäänteeseen, johon arvioidaan tarvittavan noin 200 miljardia euroa vuodessa tulevan vuosikymmenen aikana.

Eurooppa on ottanut hankkeessa johtoaseman, ja sen osuus rakennuskustannuksista on 45 prosenttia. Tästä 80 prosenttia rahoitetaan EU:n talousarviosta, ja 20 prosenttia tulee ITERin isäntämaalta Ranskalta (kunkin muun ITERin jäsenen osuus on noin 9 prosenttia). Tämä kustannusten jakautuminen muuttuu käyttövaiheessa, jolloin Euroopan osuus on 34 prosenttia. ITERin rakentamisessa tarvitaan yli 10 miljoonaa komponenttia, jotka valmistetaan eri puolilla maailmaa sijaitsevissa tehtaissa. Noin 75 prosenttia investoinneista käytetään uuden tietämyksen luomiseen ja viimeisintä kehitystä edustavien materiaalien ja teknologioiden kehittämiseen. Tämä tarjoaa Euroopan korkean teknologian teollisuudelle ja pk-yrityksille arvokkaan mahdollisuuden innovointiin ja sellaisten spin-off-tuotteiden kehittämiseen, joita voidaan käyttää myös muualla kuin fuusioenergiassa (esim. muut energiasektorit, ilmailu ja huipputeknologian instrumentit, kuten ydinmagneettiseen resonanssiin (NMR) perustuvat skannerit).

Fuusiotutkimuksen edistysaskeleiden ansiosta ITER, joka latinaksi tarkoittaa tietä, pyrkii tuomaan merkittävästi lähemmäksi tulevaisuudennäkymän, jossa huomattava osa sähköntarpeestamme tuotetaan fuusioenergialla. ITER käynnistettiin vuonna 2005, ja siihen osallistuu nyt seitsemän maailmanlaajuista kumppania (Euratom, Yhdysvallat, Venäjä, Japani, Kiina, Etelä-Korea ja Intia). Se on uraauurtava hanke, jonka tavoitteena on rakentaa ja ottaa käyttöön koelaitos, jolla demonstroidaan fuusioenergian tieteellistä toteutettavuutta tulevaisuuden kestävänä energialähteenä.

Fuusioenergialla odotetaan olevan merkittävä asema Euroopan tulevassa energiaympäristössä lähes ehtymättömänä ympäristöä kuormittamattomana energialähteenä. Fuusioreaktio ei tuota kasvihuonekaasuja tai pitkäaikaista radioaktiivisuutta, ja sen polttoainetta on saatavilla laajasti ja käytännössä rajattomasti. Fossiilisten polttoaineiden poistuessa asteittain energialähteiden valikoimasta fuusioenergiasta voisi tulla tämän vuosisadan loppuun mennessä sopiva tapa täydentää uusiutuvista lähteistä tuotettua energiaa. Tämä on erityisen tärkeää vuoden 2015 Pariisin sopimuksen jälkeen, sillä EU on sitoutunut toimimaan tiennäyttäjänä vähähiiliseen talouteen siirtymisessä ja maailmalaajuisen ilmastonmuutoksen torjunnassa kustannustehokkaalla tavalla.

Kunkin ITERin jäsenen hankekustannusten tarkistaminen, mukaan lukien Euratom (EU:n talousarviosta sekä Ranskalta ja Fusion for Energy -yhteisyrityksen jäseniltä saatavat varat), koostuu kahdesta tekijästä: a) niiden rahasuoritusten tarkistaminen, jotka kukin jäsen maksaa ITER-organisaatiolle sen osuudesta rakentamisessa, kokoonpanossa ja käytössä, ja b) niiden luontoissuoritusten hankkimiseksi tarvittavien varojen tarkistaminen, jotka kunkin jäsenen on toimitettava hankkeeseen, sekä kunkin hallinnointiviraston hallintokustannusten tarkistaminen. Rakentamiseen on edellisessä perusurassa budjetoitu 6,6 miljardin euroa (vuoden 2008 arvoina) vuoteen 2020 saakka. Varat, jotka Euratom tarvitsee edellä mainitun määrän lisäksi laitoksen onnistuneen valmistumisen ja käyttövaiheen aloittamisen mahdollistamiseksi, on arvioitu tässä jaksossa seuraavien tietojen perusteella: 1) ITER-organisaation ITER-organisaation neuvostolle marraskuussa 2016 esittämä rahoituspyyntö ja 2) Fusion for Energy -yhteisyrityksen hallintoneuvostolleen joulukuussa 2016 esittämät arviot (kaikki mainitut arvot ovat vuoden 2008 arvoja, ellei nimenomaisesti toisin mainita; oheisissa taulukoissa arviot ilmoitetaan sekä vuoden 2008 arvoina että nykyarvoina) sekä 3) oletus, että ITER-sopimuksen oikeudellisia sitoumuksia noudatetaan täydessä mitassa eikä Brexit vaikuta suoraan Euratomin osuuteen (ks. myös sivu 4). Lisäksi oletetaan, että Ranska maksaa isäntämaana edelleen 20 prosenttia Euratomin osuudesta.

Uudessa aikataulussa noudatetaan niin sanottua vaiheittaista lähestymistapaa, jossa keskitytään ensin niiden komponenttien rakentamiseen, jotka ovat olennaisen tärkeitä, jotta ensimmäinen plasma voidaan saavuttaa vuonna 2025. Tätä seuraavat peräkkäiset asennus- ja testausvaiheet ennen täysimittaisen käyttövaiheen (deuterium-tritium-käytön) aloittamista vuonna 2035. Ensimmäiseen plasmaan tähtääviä rakennustoimia seuraavat siten rajalliset täydentävät loppuasennustoimet (jotka myös katetaan rakentamisen budjetista) tammikuussa 2026 käynnistyvässä käyttövaiheessa aina vuonna 2035 tapahtuvaan deuterium-tritium-käytön alkamiseen saakka. Tämä aikataulu mahdollistaa hankkeen riskien paremman hallinnan, kun teknisiin haasteisiin tartutaan asteittain. Lisäksi sillä varmistetaan, että ITER-organisaatio ja hallinnointivirastot keskittyvät siihen, mikä on tärkeintä ensimmäisen plasman saavuttamiseksi. Se on myös riittävän joustava hankintasopimusten tekemisen kannalta, ja se mahdollistaa pidemmän tutkimusohjelman ensimmäisen plasman (vuoden 2025 loppu) ja deuterium-tritium-vaiheen (2035) välillä.

Fusion for Energy -yhteisyrityksen hallintoneuvosto hyväksyi vuonna 2015 täydentävän toimintasuunnitelman. Sen perusteella perustettiin projektihallintayksikkö vahvistamaan suunnittelu- ja valvontaprosesseja. Myös henkilöstöä siirrettiin ensisijaisemmille aloille, ja hankkeiden valvonta- ja kustannusseurantatoimenpiteitä tehostettiin. Toimista on toteutettu tähän mennessä noin 80 prosenttia, ja jäljellä olevien toimien toteuttamisessa edistytään hyvin.

ITER-organisaation johtamisesta vuonna 2013 tehdyssä riippumattomassa arvioinnissa suositeltiin muutoksia projektihallintaan ja realistisemman aikataulun ja resurssisuunnitelman laatimista. ITER-organisaation neuvosto hyväksyi maaliskuussa 2015 päätökset hallintorakenteiden muuttamisesta ja uuden pääjohtajan johdolla toteutettavasta toimintasuunnitelmasta. Suunnitelmassa käsitellään ITER-organisaation täydellistä organisaatiouudistusta, tiivistä yhteistyötä hallinnointivirastojen kanssa, suunnitelmien jäädyttämistä rakennusten ja muiden komponenttien rakentamisen mahdollistamiseksi sekä vararahaston perustamista. Rahasto perustettiin kattamaan hallinnointivirastojen lisäkustannukset, jotka aiheutuvat ITER-organisaation alulle panemista muutoksista komponenttien suunnittelussa. ITER-organisaation neuvosto hyväksyi rahaston käyttöä koskevat säännöt vuonna 2015, ja sen toteutus kuuluu suoraan ITER-organisaation pääjohtajan alaisuuteen. Rahasto rahoitetaan ITERin jäsenten rahasuorituksilla, joiden suuruus riippuu niiden osuudesta rakennusvaiheeseen (Euratomin osuus on 45 prosenttia). Euratom on varmistanut, että sen rahoitusosuus vararahastoon pysyy ITERin budjetin rajoissa vuoteen 2020. ITER-organisaatio on arvioinut vuodesta 2021 eteenpäin vararahastoon maksettavan kokonaisrahoitusosuuden, jonka Euratom ottaa huomioon rahasuoritusta koskevassa arviossaan (ks. yksityiskohtaiset tiedot tähän tiedonantoon liittyvästä komission yksiköiden valmisteluasiakirjasta). Rahasto tarjoaa ITER-organisaatiolle kannustimen minimoida muutokset mahdollisimman pitkälle, ja se toimii siten riskinhallintatoimenpiteenä.

Sveitsi on tällä hetkellä ainoa Euratomin ulkopuolinen maa, joka on assosioitunut ITERiä koskeviin Euratomin toimiin Fusion for Energy -yhteisyrityksen kautta. Sveitsi on ollut assosioitunut fuusioenergiaa koskeviin toimiin vuodesta 1978. Sveitsi voi siten hyötyä Fusion for Energy -yhteisyrityksen ja ITER-organisaation sopimuksista ja avustuksista ja se voi olla assosioitunut Euratomin fuusiotutkimusohjelmaan.

Koska ensimmäisen plasman saavuttaminen on viivästynyt, fuusiotutkimusyhteisöllä on mahdollisuus parantaa maailman nykyisten Tokamak-reaktorien koordinointia ja tieteellistä hyödyntämistä, jotta ITERin käyttöön voidaan valmistautua paremmin. Tällaisia laitoksia ovat JET (EU), K-STAR (Korea), EAST (Kiina) ja DIII-D (Yhdysvallat). Erityisesti tämä koskee Japanin JT-60SA-tokamakkia, jota rakennetaan Euratomin ja Japanin rahoituksella osana laajemman lähestymistavan toimia. Laitos tulee käyttöön vuoteen 2020 mennessä.

ITERin onnistunut rakentaminen ja käyttö on EU:n ydinfuusiota koskevan etenemissuunnitelman kriittisellä polulla. Etenemissuunnitelma muodostaa kattavan tavoiteorientoituneen polun kohti fuusiosähkön tuotantoa, ja se on saanut Euroopan kaikkien fuusiotutkimuksen sidosryhmien tuen. Uuteen perusuraan sisältyy realistinen aikataulu ITERin tavoitteen saavuttamiseksi, ja se muodostaa olennaisen panoksen etenemissuunnitelmaan. Jotta voitaisiin rajoittaa ITERin uuden aikataulun vaikutusta fuusioenergiaa koskevaan etenemissuunnitelmaan ja erityisesti fuusiosähkön demonstrointilaitoksen (DEMO) rakentamiseen, keskeinen pitkän aikavälin tutkimus, kuten DEMOssa tarvittavien uusien materiaalien kehittäminen, on aloitettava välittömästi. Tämä edellyttää sopivien laitosten rakentamista. Tällainen on muun muassa suunniteltu laitos, jossa säteilytetään ja testataan DEMOssa tarvittavia materiaaleja (DONES - DEMO-Oriented Neutron Source).

Tulevaisuuden fuusiovoimalaitoksen toteuttaminen vaatii jatkuvaa tieteellistä, hallinnollista ja taloudellista sitoutumista sellaisessa mittakaavassa, johon yksikään maa ei kykene yksin. Tästä syystä fuusioenergiaan liittyvät toimet on integroitu tiiviisti Euroopan tasolla, ja se on myös syy siihen, miksi seitsemän merkittävää kumppania tukee ITERin rakentamista kansainvälisellä tasolla.

Edellä esitetyt luvut edustavat Euratomin kokonaisosuutta ITERin rakentamiseen. Kokonaiskuva ITER-hankkeessa tarvittavien eurooppalaisten varojen arvioidusta jakautumisesta esitetään komission yksiköiden valmisteluasiakirjan taulukossa 4. Taulukossa esitetään myös arvio Euroopan komission keskimääräisistä hankkeen hallintokustannuksista, Fusion for Energy -yhteisyrityksen hallintokustannuksista ja Fusion for Energy yhteisyrityksen ITERiin liittyvien toimien kustannuksista.

Kun lasketaan yhteen ITER-organisaatiolle tehtävien arvioitujen raha- ja luontoissuoritusten kokonaismäärät, Euratomin lisäosuuden (Fusion for Energy -yhteisyrityksen budjetin kautta) vuodesta 2021 vuoden 2035 loppuun arvioidaan nyt olevan yhteensä noin 5,7 miljardia euroa (8,4 miljardia euroa nykyarvona). Kun otetaan huomioon Fusion for Energy -yhteisyrityksen hallinnon toimintakustannukset (enintään 0,8 miljardia euroa), Fusion for Energy yhteisyrityksen muut toimet kuten testivaippamoduuli ja laajempi lähestymistapa (0,5 miljardia euroa) sekä Euroopan komission keskimääräiset hankkeen hallintokustannukset (0,13 miljardia euroa), Euratomin kokonaisresurssiarvio samalle ajanjaksolle on 7,1 miljardia euroa (10,4 miljardia euroa nykyarvona). On syytä huomata, että ITER-organisaation neuvosto pyysi marraskuussa 2016 ITER-organisaatiota toteuttamaan lisäkustannussäästöjä.

Fusion for Energy -yhteisyrityksen hallinto tarkoittaa Fusion for Energy -yhteisyrityksen hallintokustannusten ylärajaa.

Taulukko 1. Yhteenveto Euratomin osuudesta vuoden 2008 arvona. Kaikki määrät on ilmaistu miljardeina euroina, ensimmäisen plasman ajankohta on 2025 ja käyttövaihe alkaa vuonna 2035.

III.3 Vankka perusta ITERin onnistuneelle rakentamiselle, jota tukevat riippumattomat arvioinnit ja ITERin jäsenten jatkuva sitoutuminen

Hiljattain saavutetut merkittävät edistysaskeleet muodostavat hyvän pohjan ITER-hankkeen etenemiselle kohti onnistunutta toteutusta, joskin riskejä on yhä olemassa. ITER-organisaation toimittamien tietojen mukaan ensimmäisessä plasmassa tarvittavien komponenttien lopullinen suunnittelu on saavuttanut 89 prosentin tason, kun taas muiden komponenttien lopullinen suunnittelu on 71 prosentin tasolla. Suunnittelun kypsyys parantaa uuden aikataulun ja siihen liittyvien kustannusarvioiden luotettavuutta. Nämä on laadittu hallinnointivirastojen ja ITER-organisaation tiiviinä yhteistyönä, ja niissä otetaan siten huomioon ITERin jäsenten ja hallinnointivirastojen tekniset valmiudet ja taloudelliset rajoitteet. ITER-organisaation ja hallinnointivirastojen välisen yhteistyön uutta tasoa tuetaan hiljattain käyttöön otetuilla välineillä, jotka on suunniteltu vastaamaan paremmin suunnittelun muutoksiin, jotka voisivat muutoin johtaa viivästyksiin tai lisäkustannuksiin.

ITER-organisaation neuvoston arviointiryhmä on vahvistanut myönteisen arvion sekä ITERin uuden johdon että itse hankkeen edistymisestä. Arviointiryhmä totesi raportissaan, että aikataulun tarkistaminen oli hankkeen kannalta hyödyllistä ja toteutettiin ammattimaisella ja järkevällä tavalla. Myös vuonna 2015 tehdyssä ITER-organisaation johtamista koskevassa arvioinnissa annettiin tunnustusta tehokkaille toimille, joilla pyritään parantamaan hankkeen edistymistä. Huomiota kiinnitettiin parannuksiin hankkeen johdossa, mukaan lukien päätöksentekoprosessit, sekä parantuneeseen yhteistyöhön ja toimintojen integrointiin ITER-organisaation ja hallinnointivirastojen välillä. Kaiken kaikkiaan arviointi vahvistaa, että nämä muutokset ovat johtamassa hankkeen nopeampaan edistymiseen.

Rinnakkain näiden muutosten kanssa myös Euroopan tasolla tapahtui muutoksia vuoden 2016 alkupuolella, kun Fusion for Energy -yhteisyritykselle nimitettiin uusi johtaja, jolla on teollisuudesta hankittua asiantuntemusta. Uusi johtaja on linjannut yhteisyrityksen tavoitteet vastaamaan ITER-organisaation tavoitteita ja kiinnittänyt erityistä huomiota riskinhallintaan ja kustannusseurantaan. Parhaillaan ollaan tekemässä uusia muutoksia, jotta Euratomin osuus ITERiin voidaan suorittaa paremmin aikataulun ja talousarvion mukaisesti ja voidaan määritellä mahdollisia riskejä ja niitä pienentäviä toimenpiteitä. Fusion for Energy yhteisyrityksen toimintaan ja käytäntöihin tehdyt muutokset ovat linjassa Euroopan tilintarkastustuomioistuimen ja komission oman sisäisen tarkastusyksikön antamien suositusten kanssa. Fusion for Energy -yhteisyritys on tähän mennessä toteuttanut 83 prosenttia tilintarkastustuomioistuimen ja komission sisäisen tarkastusyksikön suosituksista. Komission sisäinen tarkastusyksikkö toimii nyt Fusion for Energy yhteisyrityksen sisäisenä tarkastajana tilintarkastustuomioistuimen suosituksen mukaisesti. Euroopan parlamentti on vuotuisissa vastuuvapausmenettelyissä vahvistanut Fusion for Energy -yhteisyrityksen taloudellisen tuloksen vakiintumisen ja parantumisen tilintarkastustuomioistuimen tekemien vuotuisten tilinpäätöksen tarkastusten pohjalta, jotka ovat johdonmukaisesti vahvistaneet yhteisyrityksen tilien asianmukaisuuden ja sääntöjenmukaisuuden.

Fusion for Energy -yhteisyrityksen hallintoneuvosto käynnisti kesäkuussa 2016 korkean tason arvioinnin Euratomin vastuulla olevien komponenttien toimituksen ja siihen liittyvien varojen suunnittelusta. Arvioinnin tulokset esiteltiin joulukuussa 2016, ja ne vahvistavat Fusion for Energy -yhteisyrityksen pystyvän toimittamaan Euratomin osuuden ITERin uuden aikataulun mukaisesti ja vaiheittaista lähestymistapaa noudattaen. Arvioinnissa korostettiin myös yhteisyrityksen valmiutta toimittaa tarvittavat komponentit nykyisen vuoteen 2020 saakka käytettävissä olevan budjetin ja sen jälkeiselle ajalle tehtyjen kustannusarvioiden rajoissa. Jäljellä on kuitenkin vielä suunnitteluun ja valmistukseen liittyviä haasteita, jotka vaikuttavat erityisesti kriittiseen polkuun, ja ne voivat vielä vaikuttaa tarkistettuun aikatauluun.

ITERin jäsenet ovat uuden aikataulun ja siihen liittyvien kustannusarvioiden valmistumisen jälkeen keskittyneet hankkeeseen tarvittavan rahoituksen hankkimiseen. Kansalliset menettelyt on aloitettu Kiinassa, Koreassa, Japanissa ja Venäjällä. Kaikkien ITERin jäsenten poliittisten päätöksentekoprosessien taustaoletuksena on se, että EU säilyttää johtavan asemansa ITER-hankkeessa ja tukee sitä edelleen.

Yhdysvaltojen energiaministeriö antoi toukokuussa 2016 kongressille ITERiä koskevan raportin, jossa korostetaan hankkeen myönteisiä saavutuksia ja tuetaan tekeillä olevien uudistusten jatkamista. Raportissa tunnustetaan, että joulukuu 2025 on aikaisin teknisesti saavutettavissa oleva ajankohta ensimmäiselle plasmalle (’varhainen valmistumisajankohta’), ja todetaan, että aikataulu voi vielä venyä. Yhdysvaltojen energiaministeriö teki tammikuussa 2017 yksityiskohtaisen arvioinnin hankkeesta ensimmäiseen plasmaan saakka. Arvioinnissa vahvistettiin, että hankkeen ensimmäiseen plasmaan saakka ulottuvassa aikataulussa olisi otettava huomioon mahdollinen 24 kuukauden viivästyminen. Yhdysvallat suostui kuitenkin jatkamaan osallistumistaan hankkeeseen, ja se arvioi asiaa uudelleen vuonna 2019.

Hankkeen suuntaaminen uudelleen on ollut olennaisen tärkeää, jotta kaikkien ITERin jäsenten tuki ja sitoutuminen hankkeeseen on voitu säilyttää.

IV. ITERin sisäsyntyisten riskien seuranta ja hallinta

ITER on teknologisen tietämyksen eturintamassa oleva suuren mittakaavan kansainvälinen hanke, joka on ensimmäinen laatuaan, ja sellaisena se on altis sisäsyntyisille riskeille, jotka liittyvät pitkän aikavälin aikataulun ja kustannusten ennakoitavuuteen, mutta myös johdon ja hallinnoinnin vakauteen.

Uusi aikataulu ja siihen liittyvät kustannusarviot yhdessä johtoon ja hallinnointiin tehtyjen muutosten kanssa luovat nyt suurempaa luottamusta siihen, että ITERin rakentaminen onnistuu. Suuria haasteita on edelleen jäljellä, erityisesti rakennusten ja tyhjiökammion valmistumisen suhteen; molemmat ovat Euratomin osuuteen kuuluvia komponentteja, jotka ovat kriittisellä polulla. Vahva riskinhallinta on siten olennaisen tärkeää hankkeen ja erityisesti uuden perusuran onnistumisen kannalta, jotta sekä aikatauluun että varoihin liittyvät jäljellä olevat riskit voidaan hallita. Sekä ITER-organisaation että Fusion for Energy yhteisyrityksen riippumattomat arvioijat katsovat, että ensimmäisen plasman toteuttaminen joulukuuhun 2025 mennessä on aikaisin teknisesti saavutettavissa oleva ajankohta eikä siihen sisälly varautumista ennakoimattomiin tapahtumiin. Aikataulun luotettavuuden varmistamiseksi siihen olisi sisällytettävä kohtuullinen liikkumavara. Fusion for Energy -yhteisyrityksen ensimmäiseen plasmaan ulottuvaa talousarviolaskelmaa pidettiin kohtuullisena, sillä siihen sisältyy hankkeen yleisistä viiveistä johtuva 10 prosentin mahdollinen epävarmuus.

IV.1 Toimenpiteet riskien hallitsemiseksi koko hankkeen tasolla

ITER-organisaation uusi johto on ottanut käyttöön muissa suurissa rakennushankkeissa sovellettavat riskinhallintaperiaatteet. Näin pyritään erityisesti varmistamaan ensimmäisen plasman saavuttaminen vuonna 2025. Riskinhallintaan sovelletaan nyt kvantitatiivista lähestymistapaa riskin esiintymistodennäköisyyden, sen vaikutuksen (kuukausina ja euroina) ja riskiä pienentävien toimien määrittelyn suhteen. Huomioon otetaan kaikki tärkeimmät riskiluokat sekä mahdolliset uudet riskit. Hankkeelle on perustettu riskien ja mahdollisuuksien hallintakomitea. Myös hankkeen riskirekisteriä parannetaan, ja se on nyt ITER-organisaation ja hallinnointivirastojen koko henkilöstön saatavilla. Lisäedistystä tarvitaan kuitenkin komponenttien rajapintojen jäädyttämiseksi, sillä tällä on keskeinen merkitys aikataulun venymistä ja kustannusten kasvamista koskevien riskien vähentämisessä.

Yksi tämän järjestelmän keskeinen osa ovat välitavoitteet, jotka ITER-organisaation neuvosto asetti ensimmäistä kertaa marraskuussa 2015 ja joita se kehitti edelleen kesäkuussa 2016. Välitavoitteiden avulla hankkeen edistymistä ja aikataulussa pysymistä voidaan seurata paremmin. Tämä mahdollistaa sen, että hankkeen toteutuksessa esiintyvät poikkeamat voidaan havaita ja niihin voidaan puuttua aikaisemmin. ITER-organisaation neuvosto on myös päättänyt suorittaa vuodesta 2017 alkaen kuuden kuukauden välein säännöllisiä perinpohjaisia riskiarviointeja, joissa keskitytään hankkeen kriittisiin alueisiin. Arvioinnit ovat lisäkeino havaita mahdollisia riskejä ja puuttua niihin ennen kuin niillä on kielteisiä vaikutuksia.

Samaan aikaan ITER-organisaation hallinnoinnissa on tehtävä lisäparannuksia, jotta hanketta voidaan valvoa tehokkaasti. Tähän liittyen ITER-organisaation neuvosto suostui marraskuussa 2016 vähentämään alakomiteoiden määrää, järkeistämään niiden toimintaa ja poistamaan päällekkäisyyksiä. ITER-organisaation neuvosto aikoo vuonna 2017 analysoida muita yksinkertaistamismahdollisuuksia, jotta hallinnoinnissa voidaan keskittyä hankkeen toteuttamiseen liittyviin ja strategisiin kysymyksiin.

IV.2 Toimenpiteet Euroopan osallistumisen riskien hallitsemiseksi

ITER-hankkeen onnistuneeseen toteuttamiseen tähtäävän kattavan strategian rinnalla Euratomin, sen jäsenvaltioiden ja Sveitsin on Fusion for Energy -yhteisyrityksen jäseninä toteutettava edelleen merkittäviä toimia yhteisyrityksen suorituskyvyn parantamiseksi.

Fusion for Energy -yhteisyrityksessä on meneillään toimintakulttuurin muutos. Sen keskeisiä osia ovat kustannuksia koskeva tilintekovelvollisuus, raportointijärjestelmien käyttöönotto, jotta mahdollisiin riskeihin voidaan puuttua paremmin, sekä välitavoitteiden asettaminen, joka mahdollistaa Euratomin osuuden toteuttamisen paremman seurannan. Kustannusriskien osalta Fusion for Energy -yhteisyritys käynnisti keväällä 2015 laajan arvioinnin oman lopullisen kustannusarvionsa tarkistamiseksi yksittäisiä sopimuksia ja työkokonaisuuksia koskevien tietojen pohjalta. Tämän arvioinnin jälkeen on hyväksytty kustannusriskirekisteri. Fusion for Energy -yhteisyrityksen uusi johto on keskittynyt kustannusten kasvun ja aikataulun venymisen ehkäisemiseen kahdella Euratomin osuuden kannalta kriittisimmällä alueella (rakennukset ja tyhjiökammio), ja se tehostaa projektiohjausta ja päivittää kuukausittain tärkeimpien järjestelmien lopullista kustannusarviota. Komissio vaatii Fusion for Energy yhteisyritystä etsimään uusia toimenpiteitä kustannusten hillitsemiseksi, mukaan lukien kattava strategia urakoitsijoiden maksupyyntöjen käsittelemiseksi.

Komissio aikoo edelleen tehostaa yhteisyrityksen valvontaa tähän saakka saatujen kokemusten ja vuonna 2017 tehdyn Fusion for Energy -yhteisyrityksen väliarvioinnin tulosten pohjalta. Tämä näkyy uudessa hallinnollisessa sopimuksessa, jossa vahvistetaan vuonna 2016 voimaan tulleesta uudesta varainhoitoasetuksesta johtuvat muutokset ja jossa määrätään lisäksi tehokkaasta raportoinnista ja seurannasta.

V. ITER: tie eteenpäin